**ประกาศคณะกรรมการสิทธิมนุษยชนแห่งชาติ**

เรื่อง หลักเกณฑ์การย้ายและการเลื่อนข้าราชการสำนักงานคณะกรรมการสิทธิมนุษยชนแห่งชาติ

หรือการโอนข้าราชการตามกฎหมายอื่น (ฉบับที่ ๒)

พ.ศ. ๒๕๖๒

โดยที่เป็นการสมควรปรับปรุงประกาศคณะกรรมการสิทธิมนุษยชนแห่งชาติ เรื่อง หลักเกณฑ์การย้ายและการเลื่อนข้าราชการสำนักงานคณะกรรมการสิทธิมนุษยชนแห่งชาติ หรือการโอนข้าราชการตามกฎหมายอื่นให้เหมาะสมยิ่งขึ้น

อาศัยอำนาจตามความในมาตรา ๔๙ แห่งพระราชบัญญัติประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ พ.ศ. ๒๕๖๐ ประกอบกับข้อ ๒๓ ของระเบียบคณะกรรมการ  
สิทธิมนุษยชนแห่งชาติว่าด้วยการบริหารงานบุคคลของข้าราชการสำนักงานคณะกรรมการสิทธิมนุษยชนแห่งชาติ พ.ศ. ๒๕๖๑ คณะกรรมการสิทธิมนุษยชนแห่งชาติจึงออกประกาศไว้ ดังต่อไปนี้

ข้อ ๑ ประกาศนี้เรียกว่า “ประกาศคณะกรรมการสิทธิมนุษยชนแห่งชาติ เรื่อง หลักเกณฑ์  
การย้ายและการเลื่อนข้าราชการสำนักงานคณะกรรมการสิทธิมนุษยชนแห่งชาติ หรือการโอนข้าราชการ  
ตามกฎหมายอื่น (ฉบับที่ ๒) พ.ศ. ๒๕๖๒”

ข้อ ๒[[1]](#footnote-1) ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิกความในข้อ ๔ ของประกาศคณะกรรมการสิทธิมนุษยชนแห่งชาติ เรื่อง หลักเกณฑ์  
การย้ายและการเลื่อนข้าราชการสำนักงานคณะกรรมการสิทธิมนุษยชนแห่งชาติ หรือการโอนข้าราชการ  
ตามกฎหมายอื่น พ.ศ. ๒๕๖๑ และให้ใช้ความต่อไปนี้แทน

“ข้อ ๔ ในกรณีที่เป็นการย้าย การเลื่อน หรือการโอนตามข้อ ๒๖ ข้อ ๒๗ ข้อ ๒๘ ข้อ ๒๙  
ข้อ ๒๙/๑ ข้อ ๓๐ ข้อ ๓๑ และข้อ ๓๒ นอกจากจะต้องมีคุณสมบัติเฉพาะสำหรับตำแหน่งตามที่กำหนดไว้ในมาตรฐานกำหนดตำแหน่งสำหรับตำแหน่งที่จะแต่งตั้งแล้ว การกำหนดให้ข้าราชการที่เข้ารับการพิจารณาการย้าย การเลื่อน หรือการโอน ที่ต้องได้รับเงินเดือนและมีคุณสมบัติเพิ่มเติม อาจทำได้ตามหลักเกณฑ์  
วิธีการ และเงื่อนไขที่คณะกรรมการกำหนด”

ข้อ ๔ ให้ยกเลิกความในวรรคหนึ่งของข้อ ๖ ของประกาศคณะกรรมการสิทธิมนุษยชนแห่งชาติ  
เรื่อง หลักเกณฑ์การย้ายและการเลื่อนข้าราชการสำนักงานคณะกรรมการสิทธิมนุษยชนแห่งชาติ   
หรือการโอนข้าราชการตามกฎหมายอื่น พ.ศ. ๒๕๖๑ และให้ใช้ความต่อไปนี้แทน

“ข้อ ๖ การแต่งตั้งข้าราชการให้ดำรงตำแหน่งประเภทอำนวยการระดับต้นหรือประเภทบริหารระดับต้น ให้ดำเนินการอย่างใดอย่างหนึ่ง ดังต่อไปนี้

(๑) ย้ายหรือโอนผู้ซึ่งดำรงตำแหน่งหรือเคยดำรงตำแหน่งประเภทอำนวยการหรือประเภทบริหาร แล้วแต่กรณี ตามประกาศนี้

(๒) ย้ายหรือโอนผู้ซึ่งได้รับการเลือกให้ดำรงตำแหน่งประเภทอำนวยการระดับต้นหรือประเภทบริหารระดับต้น แล้วแต่กรณี ตามประกาศนี้”

ข้อ ๕ ให้เพิ่มความต่อไปนี้เป็นข้อ ๒๐/๑ ของประกาศคณะกรรมการสิทธิมนุษยชนแห่งชาติ  
เรื่อง หลักเกณฑ์การย้ายและการเลื่อนข้าราชการสำนักงานคณะกรรมการสิทธิมนุษยชนแห่งชาติ   
หรือการโอนข้าราชการตามกฎหมายอื่น พ.ศ. ๒๕๖๑

“ข้อ ๒๐/๑ การย้ายข้าราชการสำนักงานผู้ดำรงตำแหน่งประเภทวิชาการ หรือประเภทอำนวยการ  
ซึ่งเคยดำรงตำแหน่งประเภทบริหารระดับต้นมาก่อน ไปแต่งตั้งให้ดำรงตำแหน่งประเภทบริหารระดับต้น  
ให้อยู่ในดุลพินิจของผู้มีอำนาจสั่งบรรจุ

การย้ายข้าราชการสำนักงานผู้ซึ่งดำรงตำแหน่งประเภทวิชาการ หรือประเภทอำนวยการ  
ซึ่งไม่เคยดำรงตำแหน่งประเภทบริหารระดับต้นมาก่อน ไปแต่งตั้งให้ดำรงตำแหน่งประเภทบริหารระดับต้น  
ผู้มีอำนาจสั่งบรรจุจะดำเนินการได้ต่อเมื่อได้ดำเนินการตามข้อ ๒๙/๑ แล้ว”

ข้อ ๖ ให้เพิ่มความต่อไปนี้เป็นข้อ ๒๕/๑ ของประกาศคณะกรรมการสิทธิมนุษยชนแห่งชาติ  
เรื่อง หลักเกณฑ์การย้ายและการเลื่อนข้าราชการสำนักงานคณะกรรมการสิทธิมนุษยชนแห่งชาติ   
หรือการโอนข้าราชการตามกฎหมายอื่น พ.ศ. ๒๕๖๑

“ข้อ ๒๕/๑ การเลื่อนข้าราชการสำนักงานผู้ซึ่งดำรงตำแหน่งประเภทบริหารระดับต้นขึ้นแต่งตั้ง  
ให้ดำรงตำแหน่งประเภทบริหารระดับสูง ให้กระทำได้เฉพาะการเลื่อนขึ้นเพื่อแต่งตั้งให้ดำรงตำแหน่ง  
ประเภทบริหารระดับสูงในกลุ่มที่ ๒ ตามข้อ ๘ (๒) และผู้มีอำนาจสั่งบรรจุจะดำเนินการได้ต่อเมื่อได้ดำเนินการตามข้อ ๒๙/๑ แล้ว”

ข้อ ๗ ให้เพิ่มความต่อไปนี้เป็นข้อ ๒๙/๑ ของประกาศคณะกรรมการสิทธิมนุษยชนแห่งชาติ  
เรื่อง หลักเกณฑ์การย้ายและการเลื่อนข้าราชการสำนักงานคณะกรรมการสิทธิมนุษยชนแห่งชาติ   
หรือการโอนข้าราชการตามกฎหมายอื่น พ.ศ. ๒๕๖๑

“ข้อ ๒๙/๑ การย้ายข้าราชการสำนักงานเพื่อแต่งตั้งให้ดำรงตำแหน่งประเภทบริหารระดับต้น  
ตามข้อ ๒๐/๑ วรรคสอง และการเลื่อนข้าราชการสำนักงานผู้ซึ่งดำรงตำแหน่งประเภทบริหารระดับต้น  
เพื่อแต่งตั้งให้ดำรงตำแหน่งประเภทบริหารระดับสูงตามข้อ ๒๕/๑ ให้ใช้วิธีการเลือกสรรโดยคณะกรรมการ  
เลือกสรรที่ผู้มีอำนาจสั่งบรรจุแต่งตั้ง เพื่อให้ได้รายชื่อผู้อยู่ในเกณฑ์เข้าสู่ตำแหน่งประเภทบริหารระดับต้น  
หรือตำแหน่งประเภทบริหารระดับสูง แล้วแต่กรณี และผู้มีอำนาจสั่งบรรจุจะดำเนินการได้ต่อเมื่อได้เลือกผู้นั้นจากรายชื่อดังกล่าวแล้ว ทั้งนี้ ตามหลักเกณฑ์ วิธีการ และเงื่อนไขที่คณะกรรมการกำหนด”

ประกาศ ณ วันที่ ๘ พฤษภาคม พ.ศ. ๒๕๖๒

นายวัส ติงสมิตร

ประธานกรรมการสิทธิมนุษยชนแห่งชาติ

1. ราชกิจจานุเบกษา เล่ม ๑๓๖/ตอนที่ ๗๓ ก/หน้า ๓๒/๔ มิถุนายน ๒๕๖๒ [↑](#footnote-ref-1)